Projektas

**LAZDIJŲ RAJONO SAVIVALDYBĖS TARYBA**

**SPRENDIMAS**

**DĖL ILGALAIKĖS PASKOLOS ĖMIMO**

2020 m. gegužės 25 d. Nr. 34-377

Lazdijai

 Vadovaudamasi Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 1 dalies 1 punktu, Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsniu, Savivaldybių skolinimosi taisyklių, patvirtintų Lietuvos Respublikos Vyriausybės 2004 m. kovo 26 d. nutarimu Nr. 345 „Dėl Savivaldybių skolinimosi taisyklių patvirtinimo“, 4 punktu ir atsižvelgdama į Lazdijų rajono savivaldybės kontrolės ir audito tarnybos 2020 m. gegužės 22 d. išvadą Nr. AR 3.7-4 „Dėl Lazdijų rajono savivaldybės ilgalaikės paskolos“, Lazdijų rajono savivaldybės taryba nusprendžia:

1. Leisti Lazdijų rajono savivaldybės administracijai imti iš banko 756 200 (septynių šimtų penkiasdešimt šešių tūkstančių dviejų šimtų) eurų ilgalaikę paskolą 10 metų laikotarpiui investiciniams projektams finansuoti ir ankstesniems skoliniams įsipareigojimams vykdyti.
2. Įgalioti Lazdijų rajono savivaldybės administracijos direktorių, o jo dėl ligos, komandiruotės, atostogų ar kitų objektyvių priežasčių nesant, Lazdijų rajono savivaldybės administracijos direktoriaus pavaduotoją, pasirašyti paskolos sutartį, galimus jos pakeitimus ir kitus susijusius dokumentus.
3. Nurodyti, kad šis sprendimas gali būti skundžiamas Lietuvos Respublikos administracinių bylų teisenos įstatymo nustatyta tvarka ir terminais.

Savivaldybės merė Ausma Miškinienė

Šarūnė Dumbliauskienė, tel. 8 613 80 879

**LAZDIJŲ RAJONO SAVIVALDYBĖS TARYBOS SPRENDIMO**

**„DĖL ILGALAIKĖS PASKOLOS ĖMIMO“ PROJEKTO**

**AIŠKINAMASIS RAŠTAS**

2020 m. gegužės 21 d.

 Lazdijų rajono savivaldybės tarybos sprendimo „Dėl ilgalaikės paskolos projektams finansuoti“ projektas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 28 punktu, Lietuvos Respublikos biudžeto sandaros įstatymo 10 straipsnio 1 dalimi, Lietuvos Respublikos 2020 metų valstybės biudžeto ir savivaldybių biudžetų finansinių rodiklių patvirtinimo įstatymo 12 straipsniu, Lietuvos Respublikos Vyriausybės 2004 m. kovo 26 d. nutarimu Nr. 345 „Dėl savivaldybių skolinimosi taisyklių patvirtinimo“ patvirtintų Savivaldybių skolinimosi taisyklių 4 punktu ir Lazdijų rajono savivaldybės kontrolės ir audito tarnybos išvada.

 ***Šio sprendimo projekto tikslas*** yra leisti Lazdijų rajono savivaldybės administracijai imti iš banko 756,2 tūkst. eurų ilgalaikę paskolą 10 metų laikotarpiui Europos Sąjungos ar kitiems investiciniams projektams finansuoti.

Lazdijų rajono savivaldybės administracija ir kitos organizacijos įgyvendina projektus iš Europos Sąjungos struktūrinių fondų lėšų, kuriems būtinas prisidėjimas ir nuosavomis lėšomis, taip pat kai kuriuose projektuose yra numatytas išlaidų kompensavimo modelis, kai projekto vykdytojas visas išlaidas turi padengti savo lėšomis ir tik vėliau jas grąžina projektą administruojanti institucija. Prognozuojame, kad iki metų pabaigos lėšų (iš viso 333,3 tūkst. eurų) apyvartinėms išlaidoms ir (ar) bendrafinansavimui reikės projektams, kuriems yra pritarusi Lazdijų rajono savivaldybės taryba:

1) Lazdijų rajono savivaldybės administracijos projektui „Seirijų miestelio Gėlių gatvės (Nr. LZ8119), kelių Šadžiūnai–Varnėnai–Vilkininkai (Nr. LZ1252) ruožo nuo 2,720 iki 3,280 km ir Kučiūnai–Akmeniai (Nr. LZ0400) ruožo nuo 0,00 iki 0,704 km kapitalinis remontas“ – 50,0 tūkst. eurų;

2) Lazdijų rajono savivaldybės administracijos projektui „Pastato rekonstrukcija ir pritaikymas kultūrinėms, muziejinėms ir edukacinėms reikmėms“ – 72,3 tūkst. eurų;

3) uždarosios akcinės bendrovės „Lazdijų vanduo“ projektui „Geriamojo vandens tiekimo ir nuotekų tvarkymo sistemų renovavimas“ – 82,0 tūkst. eurų;

4) Lazdijų rajono savivaldybės administracijos projektui „Privačių namų prijungimas prie centralizuotos nuotekų surinkimo infrastruktūros Lazdijų ir Veisiejų miestuose“ – 78,0 tūkst. eurų;

5) Lazdijų rajono savivaldybės administracijos projektui „Viešosios įstaigos Lazdijų sporto centro sporto salės Lazdijuose, Lazdijos g. 5, rekonstravimas“ – 21,0 tūkst. eurų;

6) Lazdijų rajono savivaldybės administracijos projektui „Antis, keliaujanti pasienio keliais“ – 30,0 tūkst. eurų.

Lazdijų rajono savivaldybės administracija pagal anksčiau prisiimtus finansinius įsipareigojimus kredito įstaigoms 2020 m. turi grąžinti paskolų už 756,3 tūkst. eurų. Dalis šių įsisikolinimų, tai yra 333,4 tūkst. eurų, bus dengiama iš 2020 m. savivaldybės biudžeto prognozuojamų pajamų, o kita dalis, tai yra 422,9 tūkst. eurų iš planuojamos imti 2020 m. ilgalaikės paskolos.

Atsižvelgdama į išdėstytas aplinkybes ir vadovaudamasi Biudžeto sandaros įstatymo 10 straipsnio 1 dalies 1 punktu, Lazdijų rajono savivaldybė planuoja imti ilgalaikę paskolą 10 metų laikotarpiui, iš viso 756,2 tūkst. eurų, investicijų projektams finansuoti ir ankstesniems skoliniams įsipareigojimams vykdyti.

2020 m. balandžio 30 d. Lazdijų rajono savivaldybės skoliniai įsipareigojimai sudarė 3 301,1 tūkst. eurų, o pagal teisės aktų reikalavimus apskaičiuota savivaldybės skola negali būti didesnė nei 7 414,8 tūkst. eurų, todėl prisiimant skolinius įsipareigojimus už 756,2 tūkst.eurų, bendras skolinimosi limitas nebus viršytas.

Lazdijų rajono savivaldybė per 2020 m. grąžins anksčiau prisiimtų skolinių įsipareigojimų už 756,3 tūkst. eurų, todėl imama paskola metinio skolinimosi limito neviršys ir bendra savivaldybės skolinių įsiapreigjimų suma 2020 m. pabaigoje išliks nepakitusi.

***Kaip šiuo metu yra sprendžiami projekte aptarti klausimai***­ – šiuo metu projektams bendrafinansuoti naudojamų savivaldybės biudžeto lėšų pakanka, tačiau III ir IV ketvirtyje projektų įgyvendinimo intensyvumas padidės, todėl siekiant užtikrinti savalaikį atsiskaitymą su tiekėjais gali trūkti lėšų investiciniams projektams bendrafinansuoti. Sausio-gegužės mėnesiais prisiimti skoliniai įsiparegojimai buvo dengiami iš 2020 m. prognozuojamų pajamų, tačiau nuo birželio mėn. šiuos įsipareigojimus planuojame dengti imamos paskolos lėšomis.

***Kokių pozityvių rezultatų laukiama*** – priėmus šį Lazdijų rajono savivaldybės tarybos sprendimo projektą, Lazdijų rajono savivaldybės administracija galės paimti ilgalaikę paskolą ir užtikrinti sklandų investicinių projektų įgyvendinimą ir savalaikį atsiskaitymą už anksčiau prisiimtus skolinius įsipareigojimus.

***Galimos neigiamos pasekmės priėmus projektą, kokių priemonių reikėtų imtis, kad tokių pasekmių būtų išvengta*** – priėmus šį Lazdijų rajono savivaldybės tarybos sprendimą, neigiamų pasekmių nenumatoma.

***Kokie šios srities aktai tebegalioja ir kokius galiojančius aktus būtina pakeisti ar panaikinti, priėmus teikiamą projektą*** – priėmus šį Lazdijų rajono savivaldybės tarybos sprendimą, galiojančių teisės aktų pakeisti ar panaikinti nereikės.

***Rengiant projektą gauti specialistų vertinimai ir išvados –***  dėl sprendimo projekto pastabų ir pasiūlymų negauta.

***Sprendimo projektą parengė*** Lazdijų rajono savivaldybės administracijos Biudžeto, finansų ir turto skyriaus vedėja Šarūnė Dumbliauskienė.

Biudžeto, finansų ir turto skyriaus vedėja Šarūnė Dumbliauskienė